**Merivälja Kooli hoolekogu koosoleku protokoll 28. november 2019**

Päevakorrapunktid:

1. Merivälja kooli õppekvaliteet
2. Huvijuhi ettekanne ja ürituste kalender
3. Kommunikatsioonikanalite põhimõtete kokkuleppimine
4. Muud küsimused

**1. Merivälja Kooli õppekvaliteet**

**Ülevaade**: I kooliastme õppejuht Angela Saks ja II ja III kooliastme õppejuht Kadri Saluri

**Õppekvaliteedist üldiselt**

Angela Saks: I ja II astme uutel õppejuhtidel ja kooli juhtkonnal on suurepärane koostöö. Õppekvaliteedi hindamisel lähtusime sellest, millised olid eelmise aasta tasemetööde tulemused ja kuidas õpilased said sisse teistesse koolidesse.

Statistika edasiõppimiste kohta Merivälja Kooli 2019 lõpetanute kohta (mitteametlik):

* Viimsi Gümnaasium 9
* PMG 4
* VHK 2
* Prantsuse Lütseum 1
* Kuristiku Gümnaasium 1
* Westholmi Gümnaasium 1
* Tallinna Tööstushariduskeskus 1
* Tallinna Ehituskool 1
* teise linna kolis 2
* klassi jäi kordama 1

**I** **kooliastme** **õppekvaliteedi kokkuvõte.**

2018/2019 õppeaastal olid tasemetööd eesti keeles ja matemaatikas. Eesti keeles jääme kolmandate klasside põhiselt alla nii Tallinna kui Eesti keskmisele tulemusele. Matemaatikas oleme Tallinna keskmisest tulemusest natuke maas ja Eesti keskmisest natuke paremal positsioonil.

12 õpilast sooritasid eesti keele tasemetöö tulemusega 90 või enam protsenti (paar tükki oli 100%).

17 õpilast sooritasid matemaatika tasemetöö tulemusega 90 või enam protsenti, nendest 4 õpilast sooritasid tulemusega 100%. Eesti keele tasemetöö kõige madalamad tulemused olid 32%, 35%. Matemaatika tasemetöö kõige madalamad tulemused olid 10%, 28%, 30%.

Madalamad tulemused on saanud hariduslike erivajadustega õpilased, kes käesoleval õppeaastal õpivad osaliselt individuaalse õppekava alusel.

**II kooliastme õppekvaliteedi kokkuvõte**

Eesti keeles oleme Eesti keskmisest pisut üle, samal ajal Tallinna keskmisele tulemusele jääme veidi alla. Matemaatikas oleme allpool nii Eesti kui ka Tallinna keskmisest tulemusest, kusjuures Tallinna keskmiste tulemustega võrreldes on erinevused märgatavamad (erivajadustega laste tasemetöid võrdluses ei ole). Inglise keel on meie kooli enda test 4-6 klassile (kokkuvõttev test konkreetse õpikusarja jaoks).

Matemaatika puhul on palju arenguruumi, kõige kõrgem tulemus oli 87,2 %. Tulemusega 85,1 % oli 4 last. Enamus said tasemetöö tulemuseks vähem kui 50%. Kõige suuremad probleemid on täna reaalainetega 7. klassis, lisaks algab siis ka füüsika ja keemia. Tasemetööde tulemused peavad liikuma keskmisele tasemele ja ideaalis keskmisest ülespoole.

Kõrgeimad tulemused: Eesti keel: 98,3%, 97,5%, 94,9%, 92,4%; matemaatika: 87,2%, 85,1%; Inglise keel: 96%, 92%, 90,5%

Madalaimad tulemused: Eesti keel: 40,7%, 52,5%, 61,9%; Matemaatika: 14,9%, 17%, 21,3%; Inglise keel: 29%, 32%, 37%

**III kooliastme õppekvaliteedi kokkuvõte**

Sulgudes olevad numbrid näitavad, et tegu on valikeksamiga ning kui palju õpilasi valikeksamit sooritas. Eesti keelt ja matemaatikat tegid kõik 23 õpilast. Eesti keele keskmine tulemus on madal.

|  |  |  |  |
| --- | --- | --- | --- |
| **Õppeaine** | **Merivälja Kool** | **Tallinna keskmine** | **Eesti keskmine** |
| Eesti keel | 72,8% | 79,8% | 75,3% |
| Matemaatika | 81,2% | 73,9% | 73% |
| Inglise keel (16) | 91,1% | 91,9% | 91,7% |
| Füüsika (2) | 81,3% | 83,5% | 81,9% |
| Ajalugu (1) | 86,7% | 80,8% | 79,7% |
| Ühiskonnaõpetus (3) | 78,2% | 72,7% | 73,7% |
| Keemia (1) | 13% | 86,3% | 84,2% |

**Otsustati:** info võeti teadmiseks. Eesmärk on süsteemselt tegeleda ja viia õpitulemused paremale tasemele, seda eriti olulisemates ainetes nagu eesti keel, matemaatika, inglise keel. Seada eesmärgiks, et peale I kooliastet õpetaksid põhiaineid aineõpetajad, prioriteediks eriti matemaatikas. Kool teeb edaspidi tasemetöid sõltumata sellest, kas kool on Innove valimis või mitte. Edaspidi teeb kool nii koolisiseste kui väliste tasemetööde tulemused võrreldavaks keskmiste andmetega Tallinnas või riigis. See tähendab kooli kohustust selliste andmete kogumiseks kui ka andmete avalikustamist e-koolis. Avalikustada kooli kodulehel edaspidi lapsevanema nõusolekul õpilase ainealaseid või ka muid saavutusi. Lapsevanemaid tuleks julgustada saatma oma lapse edu puudutavat infot koos pildiga koolile, mis teeb ka kooli kodulehe elavamaks.

Kooli tegevused õppekvaliteedi tagamisel:

* II ja III kooliastmes õppeainete põhiselt tagasiside küsitluse läbiviimine õpilaste hulgas;
* ülekooliliste tasemetööde koostamine ja läbiviimine vastavalt võimalustele;
* ainealastel võistlustel ja olümpiaadidel osalemine;
* tugiteenuste (mh IÕK) ja õpiabisüsteemi rakendamine;
* personali erialane täiendkoolitamine;
* pidev õppevara ja -materjalide täiendamine;
* pidev ainekavade täiendamine.

Peamised probleemid õppekvaliteedi tagamisel:

* ruumipuudus (tasemete järgi ei saa täna õpet korraldada, kuna pole klassiruume piisavalt)
* teatud erialadel personalipuudus → õpetajate ülekoormatus;
* vähene tugipersonal.

**2. Huvijuht E. Melsase ettekanne ja ürituste kalender**

**Otsustati**: võeti teadmiseks 2019-2020 õppeaasta ürituste kalender. Eesmärk edaspidi, et hiljemalt septembriks on kogu õppeaasta ürituste kalender koos. Soov on, et üritused oleksid seotud õppekavaga ja peaksid sisaldama endas ka eesmärke. Tagasiside üritustele hetkel puudub, kuid see peaks edaspidi saabuma läbi õpilasesinduse, huvijuht korraldab selle. Vajalik oleks iga läbiviidud ürituse kohta koostada memo ja panna mõtted kirja, mida saaks edaspidi paremini teha. Mõelda ka õhtustele üritustele väljaspool nn. tava koolipäeva. Ettepanek on luua ka üks uus kooli tippüritus, mis kutsuks teisi koole, teisi õpilasi kokku ja looks laiema positiivse imago ning hea maine meie koolist, nt maleüritus. Läbi viia uuring, milliste huviringide osas on huvi ja milliste osas pigem mitte, samuti tasude suuruse ja sobivamate aegade osas. Püüda paremini korraldada huviringide laata – atraktiivsel ajal ja piisava eelneva kommunikatsiooniga.

Kuivõrd Viimsi vald viis läbi detsembris 2019 küsitluse Viimsi noorte (7-19.a.) huvihariduse/huvitegevuse ning teenusepakkujate hulga ja võimaluste kaardistamiseks (tagasisidet koguti Viimsi valla laste kohta, kaaluda ka Pirita linnaosas vastava küsitluse läbiviimist. Kontaktisik küsitluse läbiviimise korraldamise osas Viimsi Vallavalitsuses oli huvihariduse vanemspetsialist Kaija Mägi ([kaija.magi@viimsivv.ee](about:blank)). Ka Pirita LOV koostöös Vaba Aja Keskusega võiks huvihariduse küsimuses sellise avaliku küsitluse Pirita osas korraldada. Uurida võimalusel ka Viimsi kaardistamise tulemusi.

**3. Kommunikatsioonikanalite põhimõtete kokkuleppimine 2019-2020**

**Otsustati:** kommunikatsioonikanalite põhimõtted (kord) luua ja teha lastevanematele teatavaks, vajadusel kommunikeerida ka visuaalse skeemina. Ettepanek:

1. õppekorralduslik info koos lisainfoga on eKoolis;
2. kodulehele läheb üldinfo ja kuulutused üritustega jms, lisaks on staatiline info;
3. operatiivne info läheb läbi klassijuhatajate klassi listidesse.

E-kool hetkel alakasutatud, tuleks sinna rohkem infot panna. Klasside listi ei ole mõtet saata huviringide detailset kava, piisab üksnes lingist, et nüüd on kava üleval või märkus, et oleme seda uuendanud. Kaaluda eKooli korduskanalina või meeldetuletusena. E-kirja kirjutab õpetaja üksnes juhul, kui soovib personaalselt suhelda. Kooli kohustuseks jääb info kättsaadavus, lapsevanema kohustuseks info hankimine. Arutame täpsemalt lisaks 06. veebruari hoolekogu koosolekul.

**4. Muud küsimused.**

- 09.12.2019 saatsid Merivälja kooli direktor, Merivälja lasteaia direktor, Merivälja kooli hoolekogu liikmed L. Levo, K. Kroon ja E. Vest ning Merivälja kooli vanematekogu esimees M. Aedna Pirita Linnaosa planeerimiskomisjonile, Pirita Linnaosa vanemale ja TLPA-le pöördumise Haaviku tee 16 // Kesktee 38 (endine Merivälja kauplus) kinnistu detailplaneeringu algatamisettepaneku osas. Tehti ettepanek alustada kinnisasja omanikuga läbirääkimisi kinnisasja linnale omandamiseks.

- 16.12.2019 saatsid Merivälja kooli hoolekogu liikmed L. Levo, K. Kroon ning E. Vest Pirita linnaosakogu kultuuri- ja hariduskomisjonile teate, et toetavad plaani Pirita PMG laiendamiseks, eriti olukorras, kus Merivälja koolis on vaja laste arvu igal jätkuval aastal vähendada, et jõuda sobiva ruumiprogrammi juurde. Täiendavalt märgiti, et perspektiivis on vaja juurde nii kooli- kui lasteaiakohti. Sooviti, et algaks arutelu ka Padrikusse kooli või lasteaed/kooli rajamise otstarbekuse osas. Avaldati toetust T. Liinati ideele läbi viia lähitulevikus Pirita haridustöötajate ümarlaud.

- Tallinna Linnavalitsuse abilinnapea V. Belobrovtsev tuleb Merivälja kooli hoolekogu, kooli ja asumiseltside  küsimustele vastama 22.01.2020 kell 18.00 Merivälja kooli. Lepiti kokku saata eelnevalt küsimused vastamiseks.

- kokku lepiti täiendav hoolekogu kohtumine 13.01.2020;

- liiklustöörühm juhita ja seetõttu tegevus seisab, kuid teemaga vaja kiiresti edasi minna. Arutatakse täpsemalt 13.01.2020 lisakoosolekul;

Koosolekut juhatas Kristiina Püttsepp, Hoolekogu aseesimees.

Protokollijad:

Lembe Levo Külli Kroon

Hoolekogu esimees Hoolekogu vilistlaste esindaja